Gesonde groente - Agriculture - Erongo
Sunday, September 27th, 2020 11:55:46
Die konsep van groente kweek maak voedingryke kos­produkte meer toeganklik.
16 June 2020 | Agriculture
Jenny Esterhuizen; Walvis Bay Hydroponics; "Ons wil Namibië volhoubaar maak."
Mnr. Jean Bouwer, die besturen­de direkteur vir AquaLekker Farming Namibia.
Vier Namibiërs verdien hul brood en botter deur AquaLekker Farming. Foto Bygedra
Jean Bouwer se akwaponiese boerdery op Karibib. Foto bygedra
Nie net kraakvars groente word met akwaponiese stelsels ge­kweek nie, maar dit skep ook werksge­leenthede.
Hierdie manier van dinge doen sorg dat Namibiërs 'n paar dollar in die sak kan steek, meen mnr. Jean Bouwer, die besturende direkteur van Aqua­Lekker Farming Namibia Pty.
Akwaponiese stelsels is 'n kweek­wyse wat vismis vir die bemesting van grond gebruik. Volgens Bouwer gee sy akwaponiese stelsel wat op tilapiamis aangedryf word, op meer as een wyse terug. "In die geval van tilapia kan jy die vis eet of verkoop wanneer hulle groot is," sê hy.
Hy is ook oortuig sy manier van kweek sal Namibiërs tussen 30% en 50% goedkoper uitwerk in vergelyking met invoerprodukte.
"Die gehalte van die groente is 'n beslissende faktor. Dit smaak beter, want dit bevat geen preserveermiddels nie. Dit kom ook vars by die winkels aan. Dié faktore saam maak dit die beste opsie vir verbruikers."
Volgens Bouwer kan die akwaponiese wyse van kweek ook verligting vir dorre Namibië meebring, aangesien dit baie minder water gebruik en geen minerale uit die grond neem nie.
Bouwer sê sy passie vir die alternatiewe manier van boer het 33 jaar gelede op die ouderdom van 13 begin. Hy het 17 jaar gelede deeltyds begin boer en 11 jaar gelede sy eerste akwaponiese stelsel gebou.
Dié stelsel kon twee tamatie- en drie soetrissieplante asook 'n paar koppe blaarslaai onderhou, maar vandag bestaan sy stelsel uit ongeveer 2 500 plante.
Die feit dat Bouwer se vrou Hetta met skildklierkanker gediagnoseer is, was vir hom deurslaggewend.
"Haar dokter het vir haar gesê preserveermiddels in kos het 'n groot impak op mense se gesondheid. Ek het daar en dan besluit om vir ons vars groente by die huis te kweek en hier staan ons nou."
Hy is trots op alle aspekte van die konsep en sy werknemers is geen uitsondering nie. Vandag verdien vier Namibiërs deur AquaLekker Farming hul brood en botter.
Bouwer is oortuig dat meer mense in die toekoms by hom en sy unieke manier van kweek 'n inkomste kan verdien.
Vir die bemagtiging van vroue is daar ook 'n spesiale plekkie.
"Ons verkies om vroue aan te stel, want ons plantjies is klein en vroue werk versigtiger daarmee. Dit is 'n wen-wen konsep – Namibiërs kry werk, dit gebruik min water en ons lewer gesonde produkte sonder ­preserveermiddels."
Me. Jenny Esterhuizen bedryf 'n ­hidroponiese stelsel op Walvisbaai wat ongeveer 2 200 plante huisves.
"Die verskil tussen 'n akwaponiese en hidroponiese stelsel is eintlik maar net die vis. Hidroponies gebruik plantvoeders wat jy self moet byvoeg, terwyl akwaponies vismis gebruik," verduidelik sy.
Sy stem saam met Bouwer dat dié alternatiewe maniere van vars produkte kweek, net die beste lewer wat gehalte betref. "Jy kan die plante met wortels en al uithaal en so verkoop om dit langers vars te hou," sê sy.
Sy verduidelik dat hidroponiese stelsels minder grond dek as tradisionele landbou.
"Al probleem is die mark. Mense is so gewoond aan die produkte wat hulle tans koop en die tradisionele manier van produksie, dat hulle soms skepties is. Tog is hierdie regtig die beste oplossing."
Verbruikers baat nie net by gehalte en prys nie, sê Esterhuizen.
"Ek sê altyd dit is 'farming for dummies'. As ons mense leer hoe om dit te doen, kan hulle hulself daarmee onderhou. Boonop is dit heeltemal volhoubaar. Ons wil Namibië volhoubaar maak."